Teate avaldamine veinisektoris kasutatava nimetuse tootespetsifikaadi standardmuudatuse heakskiitmise kohta vastavalt komisjoni delegeeritud määruse (EL) 2019/33 artikli 17 lõigetele 2 ja 3

(2021/C 65/14)

Käesolev teade avaldatakse vastavalt komisjoni delegeeritud määruse (EL) 2019/33 (1) artikli 17 lõikele 5.

TEADE STANDARDMUUDATUSE KOHTA, MILLEGA MUUDETAKSE KOONDDOKUMENTI

„Casa del Blanco“

PDO-ES-A0060-AM02

Teate esitamise kuupäev: 16.11.2020

HEAKSKIIDETUD MUUDATUSE KIRJELDUS JA PÕHJUSED

1. Analüütiliste näitajate kohandamine uute sortide ja noorte veinide lisamise tõttu (tootespetsifikaadi punkt 2.1 ja koonddokumendi punkt 3)

Kirjeldus ja põhjused

Kahe uue sordi – 'Garnacha' ja 'Airén' – lisamisel ning nendest ja muudest sortidest noorte veinide valmistamisel tuleb analüütilised näitajad uuesti kindlaks määrata ning seetõttu tuleb valgete ja punaste veinide analüütilisi omadusi muuta, et need vastaksid uutele toodetele.

Kaitstud päritolunimetusega „Casa del Blanco“ hõlmatud geograafilises piirkonnas on üks maatükk, kus viljeletakse viinamarjasorti 'Garnacha', ja teine, kus kasvatatakse viinamarjasorti 'Airén'. Nendest ja muudest sortidest valmistatud noortele veinidele on iseloomulikud muude kaitstud päritolunimetusega veinide „Casa del Blanco“ (suure liitiumisisaldusega) omadused ja tunnusjooned ning turu vajaduste tõttu – kuna tarbija nõuab üha enam omapäraseid veine, mis oleksid puuviljased ja maheda maitsega ning milles tõuseksid esile viinamarjad – taotletakse tootespetsifikaadi muutmist, et lisada sellesse nimetatud sortidest valmistatud noorte veinide analüütilised omadused.

Muudatuse liik: standardmuudatus

Veinide analüütiliste omaduste kohandamisega säilitatakse ainus tootespetsifikaadis lubatud veinikategooria – 17. detsembri 2013. aasta määruse (EL) nr 1308/2013 VII lisa II osa 1. kategooria. Seetõttu leitakse, et kuna sellega ei muudeta, kustutata ega lisata ühtegi kategooriat, pole antud juhul tegemist ühegi delegeeritud määruse (EL) 2019/33 artikli 14 lõikes 1 sätestatud muudatusega.

2. Redutseeriva suhkru analüütiliste näitajate mõistete kohandamine kehtivate õigusaktidega (tootespetsifikaadi punkt 2.1.1, muudatus ei puuduta koonddokumenti)

Kirjeldus ja põhjused

Vastavalt komisjoni 17. oktoobri 2018. aasta rakendusmääruse (EL) 2019/34 artiklile 20, millega määratakse kindlaks üldsuhkrusisaldus fruktoosi ja glükoosina, nimetatakse redutseerivate suhkrute analüütiline näitaja ümber üldsuhkrusisalduseks, mida väljendatakse glükoosi ja fruktoosina.

Muudatuse liik: standardmuudatus

Selle muudatusega kohandatakse termineid, mida kasutatakse seoses füüsikalis-keemiliste omadustega, ning sellega ei muudeta kuidagi lõpptoodet, mis säilitab seoste osas kirjeldatud omadused ja tunnusjooned, mis tulenevad loodus- ja inimtegurite vastastikmõjust. Seega leitakse, et seda muudatust ei saa liigitada ühekski määruse (EL) 2019/33 artikli 14 lõikes 1 sätestatud muudatuseks.

3. Organoleptiliste omaduste muutmine (tootespetsifikaadi punkt 2.2 ja koonddokumendi punkt 3)

Kirjeldus ja põhjused

Standardi UNE-EN-ISO 17065 rakendamine sertifitseerimisülesannete täitmiseks tingib vajaduse muuta hõlmatud veinide organoleptilist kirjeldust nii, et veinide omadusi saaks siduda standardiga UNE-EN-ISO 17025 kehtestatud kriteeriumidele vastava degusteerimiskomisjoni hinnatavate tunnustega.

Muudatuse liik: STANDARDMUUDATUS.

See muudatus on organoleptiliste omaduste kohandamine, et neid saaks organoleptilise analüüsi abil paremini kontrollida, ning see muudatus ei muuda toodet, mis säilitab seoste osas kirjeldatud omadused ja tunnusjooned, mis tulenevad loodus- ja inimtegurite vastastikmõjust. Seega leitakse, et seda muudatust ei saa liigitada ühekski määruse (EL) 2019/33 artikli 14 lõikes 1 sätestatud muudatuseks.

4. Organoleptiliste omaduste määratlus, mis on tingitud uutest sortidest valmistatavate veinide ja noorte veinide lisamisest (tootespetsifikaadi punkt 2.2, muudatus ei puuduta koonddokumenti)

Kirjeldus ja põhjused

Kahe uue sordi – 'Airén' ja 'Garnacha' – lisamisel ning nendest ja muudest sortidest noorte veinide valmistamisel tuleb määratleda nende veinide organoleptilised omadused.

Kaitstud päritolunimetusega „Casa del Blanco“ hõlmatud geograafilises piirkonnas on üks maatükk, kus viljeletakse viinamarjasorti 'Garnacha', ja teine, kus kasvatatakse viinamarjasorti 'Airén'. Nendest ja muudest sortidest valmistatud noortele veinidele on iseloomulikud muude kaitstud päritolunimetusega veinide „Casa del Blanco“ (suure liitiumisisaldusega) omadused ning tunnusjooned. Turu vajaduste tõttu – kuna tarbija nõuab üha enam omapäraseid veine, mis oleksid puuviljased ja maheda maitsega ning milles tõuseksid esile viinamarjad – taotletakse tootespetsifikaadi muutmist, et lisada sellesse nimetatud sortidest valmistatud noorte veinide analüütilised omadused.

Muudatuse liik: standardmuudatus

Kõnealuste sortide organoleptiliste omaduste lisamisega säilitatakse tootespetsifikaadis ainus lubatud veinikategooria – 17. detsembri 2013. aasta määruse (EL) nr 1308/2013 VII lisa II osa 1. kategooria. Seetõttu leitakse, et kuna sellega ei muudeta, kustutata ega lisata ühtegi viinamarjasaaduse kategooriat, pole antud juhul tegemist ühegi delegeeritud määruse (EL) 2019/33 artikli 14 lõikes 1 sätestatud muudatusega.

5. Valgete ja punaste veinide valmistamise eritavade kohandamine (tootespetsifikaadi punkt 3, muudatus ei puuduta koonddokumenti)

Kirjeldus ja põhjused

Kahe uue sordi – 'Garnacha' ja 'Airén' – lisamisel ning nendest ja muudest sortidest noorte veinide valmistamisel tuleb kindlaks määrata veinivalmistusprotsess.

Samuti suurendatakse mahutite nimimahtu, mis võib olla 750 milliliitrit või rohkem.

Eelnevates punktides kirjeldatud asjaolude tõttu lisatakse sellesse punkti veinivalmistuse eritavad, mida kasutatakse lisatavate uut liiki veinide valmistamiseks. Lisaks nõuab veinide kohandamine praeguste laagerdumissuundumustega, et veini laagerdataks vähemalt 225-liitristes vaatides. Kuna tarbija nõuab eri vormis pakendeid, suurendatakse pakendi nimimahtu, mis võib olla 750 milliliitrit või rohkem.

Muudatuse liik: standardmuudatus

Selle muudatusega säilitatakse kaitstud päritolunimetusega veinide „Casa del Blanco“ omadused ja põhijooned ning ka nende omapära. Seega leitakse, et seda muudatust ei saa liigitada ühekski määruse (EL) 2019/33 artikli 14 lõikes 1 sätestatud muudatuseks.

6. Määratletud geograafilise piirkonna viinamarjakasvatuseks kasutatavate maatükkide ülevaatamine (tootespetsifikaadi punkt 4, muudatus ei puuduta koonddokumenti)

Kirjeldus ja põhjused

Nõudlus sordist 'Airén' valmistatud veinide järele on suurenenud peamiselt suvehooajal välisturgudel, kus oodatakse värskema iseloomuga veine, mis ei ole nii tugeva lõhnaga ja on maitselt mahedamad ega ole seega nii tummised kui muud aromaatsematest sortidest veinid. Kaitstud päritolunimetusega „Casa del Blanco“ hõlmatud geograafilise piirkonna naaberpiirkonnas paikneb maatükk, kuhu on aastatel 1945 ja 1962 istutatud sort 'Airén', ning teine maatükk, kuhu on 2006. aastal istutatud sort 'Garnacha'. Mõlemad maatükid asuvad tootespetsifikaadis määratletud viinamarjaistandusteks kasutatavate maatükkide kõrval ning sordi 'Garnacha' istanduse maatükki ümbritsevad enamjaolt tootespetsifikaadis juba määratletud viinamarjaistandusega hõlmatud maatükid ning seetõttu ja tänu sellele, et neile on iseloomulikud samasugused kliima-, mullastiku- ja pinnasetingimused nagu määratletud geograafilisele piirkonnale – ka need maatükid on suure liitiumisisaldusega –, soovitakse muuta tootespetsifikaati, et lisada kõnealused maatükid määratletud geograafilise piirkonna alla.

Muudatuse liik: standardmuudatus

Nende maatükkide lisamine ei tähenda seoste muutumist, kuna loodus- ja inimtegurid on laienenud piirkonnas samad kui esialgu määratletud piirkonnas. Samuti säilivad valmistatud veinides kaitstud päritolunimetusega veinide „Casa del Blanco“ omadused ja tunnusjooned. Seega leitakse, et seda muudatust ei saa liigitada ühekski määruse (EL) 2019/33 artikli 14 lõikes 1 sätestatud muudatuseks.

7. Sortide 'Garnacha' ja 'Airén' lisamine (tootespetsifikaadi punkt 6, muudatus ei puuduta koonddokumenti)

Põhjuste kirjeldus

Kuna tootespetsifikaadis esitatud veinide kirjeldusse lisatakse sordist 'Airén' valmistatud valge ühesordivein ja sordiga 'Garnacha' valmistatud punane mitmesordivein, lisatakse sellesse punkti nimetatud sordid.

Muudatuse liik: standardmuudatus

Kuna punktis 1 esitatud põhjendusega lisatakse veinide kirjeldusse sordist 'Airén' valmistatud valge ühesordivein ja sordiga 'Garnacha' valmistatud punane mitmesordivein, lisatakse ka sordid 'Airén' ja 'Garnacha'. Seega leitakse, et seda muudatust ei saa liigitada ühekski määruse (EL) 2019/33 artikli 14 lõikes 1 sätestatud muudatuseks.

8. Ajakohastatakse viidet õigusnormile (tootespetsifikaadi punkt 8, muudatus ei puuduta koonddokumenti)

Kirjeldus ja põhjused

Tootespetsifikaadi punkti 8 esimeses ja teises lõigus asendatakse viited kehtetuks tunnistatud määrustele viidetega kehtivatele määrustele ning ajakohastatakse traditsioonilisi nimetusi ja ka 7. oktoobri 2011. aasta kuninga dekreedis 1363/2011 (millega rakendatakse teatavate veinitoodete märgistamist, esitlemist ja identifitseerimist käsitlevaid ühenduse eeskirju) sätestatud mõistete kasutamist, mis on esitatud kolmandas lõigus.

Muudatuse liik: standardmuudatus.

Käesolev muudatus tähendab õigusakti ajakohastamist. Seega leitakse, et seda muudatust ei saa liigitada ühekski määruse (EL) 2019/33 artikli 14 lõikes 1 sätestatud muudatuseks.

9. Ajakohastatakse viidet õigusnormile (tootespetsifikaadi punkt 9.2, muudatus ei puuduta koonddokumenti)

Kirjeldus ja põhjused

Tootespetsifikaadi punkti 9.2 kolmandas ja üheksandas lõigus asendatakse viited kehtetuks tunnistatud määrustele viidetega kehtivatele määrustele.

Muudatuse liik: standardmuudatus.

Käesolev muudatus tähendab õigusakti ajakohastamist. Seega leitakse, et seda muudatust ei saa liigitada ühekski määruse (EL) 2019/33 artikli 14 lõikes 1 sätestatud muudatuseks.

KOONDDOKUMENT

1. Toote nimetus

Casa del Blanco

2. Geograafilise tähise tüüp

KPN – kaitstud päritolunimetus

3. Viinamarjasaaduste kategooriad

1. Vein

4. Veini(de) kirjeldus

Punane vein

Need on veinid, mille liitiumioonide kontsentratsioon on naaberpiirkonna veinidega võrreldes kuni kümme korda suurem, ning lisaks esineb seos suurema liitiumikontsentratsiooniga veinide ja maatükkide vahel, kus seda metalli on rohkem leitud.

Punased veinid on kirsikarva või erkpunased, sügava värvuse ja tugeva lõhnaga, maitseküllased, täidlased ja jõulised.

* Maksimaalne üldalkoholisisaldus jääb seadusega ettenähtud piiridesse kooskõlas asjakohaste ELi õigusaktidega.

Üldised analüütilised omadused Maksimaalne üldalkoholisisaldus (mahuprotsentides): Minimaalne tegelik alkoholisisaldus (mahuprotsentides): 12,5 Minimaalne üldhappesus: 5 grammi liitri kohta viinhappes väljendatuna Maksimaalne lenduvate hapete sisaldus (milliekvivalentides liitri kohta): 16,7 Maksimaalne vääveldioksiidi üldsisaldus (milligrammides liitri kohta): 120

Valge vein

Valged veinid on puhtad, klaarid, õlgkollast värvi ja äärtest kuldse helgiga, lõhnas on tunda valgeid puuvilju ja värskust, meeldiva ja heas tasakaalus happesusega, pika ja heas tasakaalus järelmaitsega.

* Maksimaalne üldalkoholisisaldus jääb seadusega ettenähtud piiridesse kooskõlas asjakohaste ELi õigusaktidega.

Üldised analüütilised omadused Maksimaalne üldalkoholisisaldus (mahuprotsentides): Minimaalne tegelik alkoholisisaldus (mahuprotsentides): 11,50 Minimaalne üldhappesus: 6 grammi liitri kohta viinhappes väljendatuna Maksimaalne lenduvate hapete sisaldus (milliekvivalentides liitri kohta): 16 Maksimaalne vääveldioksiidi üldsisaldus (milligrammides liitri kohta): 120

5. Veinivalmistustavad

a. Veinivalmistuse eritavad

Veinivalmistuse eritava

Valgete veinide puhul lastakse viinamarjavirdel, mis on saadud vartest puhastatud saagi purustamise ja pressimise teel, selgida temperatuuril 10–15 °C vähemalt 18 tundi ning seejärel toimub virde kontrollitud kääritamine temperatuuril 13–21 °C.

Punaste veinide puhul toimub alkoholkäärimine koos kestadega olenevalt sordist vähemalt kümne päeva jooksul ja temperatuuril 22–32 °C. Veine laagerdatakse sõltuvalt sordist Prantsuse ja Ameerika tammevaatides vähemalt 12 kuu jooksul, misjärel veinid segatakse kokku ja lastakse pudelis laagerduda vähemalt 12 kuud.

b. Suurim saagikus

7 500 kilogrammi viinamarju hektari kohta

52,5 hektoliitrit hektari kohta

6. Määratletud geograafiline piirkond

Veiniistandus asub Manzanarese omavalitsusüksuses (Ciudad Real)

7. Peamised veiniviinamarjasordid

CABERNET SAUVIGNON

MERLOT

PETIT VERDOT

SYRAH

TEMPRANILLO – CENCIBEL

8. Seos(t)e kirjeldus

Istandus paikneb 1 080 meetri kõrgusel, kus valitseb kontinentaalne kliima väga kuiva õhuga ning päeva- ja öötemperatuuri suure kõikumisega marjade küpsemise perioodil. Pinnase moodustavad savi-lubjamullad, mis on väheviljakad, kivised, hea läbilaskevõimega ja aluselised ning mille pH on umbes 8.

Veinidele on iseloomulik hea tasakaal happesuse ja alkoholisisalduse vahel, mis on sageli suhteliselt suur ning mille tulemusel on veinid värskemad ja sobivad hästi laagerdamiseks. Tegemist on säilitamiseks mõeldud veinidega, milles on tunda happelisemaid värskeid puuviljanoote ning lillede ja mineraalide nüansse, mistõttu meenutavad need pigem kontinentaalse kui vahemerelise kliima mõjutustega veine, olles pigem keskmisest aromaatsemad, maitselt elegantsed, värsked ja meeldivas tasakaalus.

9. Muud olulised tingimused (pakendamine, märgistamine, muud nõuded)

PUUDUVAD

Link tootespetsifikaadile

http://pagina.jccm.es/agricul/paginas/comercial-industrial/consejos_new/pliegos/PC_Mod_Casa_del_Blanco_20200721_mp.pdf

(1) ELT L 9, 11.1.2019, lk 2.